ก.ล.ต.ลงดาบผู้กระทำผิด 2 ราย แอบอ้างชื่อ “บ.มิลเลนเนียมฯ” ชักชวนนลท.ซื้อขายทองคำล่วงหน้า
ก.ล.ต.ลงดาบผู้กระทำผิด 2 ราย แอบอ้างชื่อ "บ.มิลเลนเนียมฯ" ชักชวนนลท.ซื้อขายทองคำล่วงหน้า โดยไม่ได้รับใบอนุญาต
17 ส.ค. 2560

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษนายศักรินทร์ ศรีเจริญ (หรือนายข้าว) และนายธนวัฒน์ เกียรติศักดิ์ ต่อกองบังคับการปราบปราม การกระทำความผิดเกี่ยวกับอาชญากรรมทางเศรษฐกิจ (ปอศ.) กรณีประกอบธุรกิจสัญญาซื้อขายล่วงหน้าโดยไม่ได้รับใบอนุญาต
โดย ก.ล.ต. ได้รับเรื่องร้องเรียนว่า นายศักรินทร์ (หรือนายข้าว) และนายธนวัฒน์ ประกอบธุรกิจสัญญาซื้อขายล่วงหน้าโดยไม่ได้รับใบอนุญาต ได้มีการติดต่อ ชักชวน และเผยแพร่ข้อมูลการลงทุนในรูปแบบต่างๆ รวมถึงผ่านสื่อสังคมออนไลน์ (social media) เช่น Facebook และ Line เป็นต้น เพื่อให้บุคคลทั่วไปหลงเชื่อแล้วลงทุนในสัญญาซื้อขายทองคำล่วงหน้าตามที่แนะนำ
ทั้งนี้ นายศักรินทร์ อ้างว่าเป็นเจ้าหน้าที่การตลาดของบริษัท มิลเลนเนียม โกลเด็น ลิงค์ (ประเทศไทย) จำกัด (บริษัทมิลเลนเนียมฯ) และมีสถานที่ตั้งอยู่ในเขตกรุงเทพมหานคร ซึ่งจากการตรวจสอบ ก.ล.ต. พบว่าบริษัทมิลเลนเนียมฯ ตั้งอยู่ ณ สถานที่ถูกระบุจริง แต่ยังไม่พบว่า บริษัท มิลเลนเนียมฯ มีส่วนเกี่ยวข้องกับพฤติกรรมของนายศักรินทร์ในครั้งนี้ แต่พบว่านายธนวัฒน์ ได้มีส่วนช่วยเหลือนายศักรินทร์ โดยเป็นเจ้าของบัญชีที่รับโอนเงินที่เกี่ยวข้องกับการลงทุนดังกล่าว
โดยการกระทำของนายศักรินทร์และนายธนวัฒน์เข้าข่ายเป็นการประกอบธุรกิจสัญญาซื้อขายล่วงหน้าโดยไม่ได้รับอนุญาตตามมาตรา 16แห่งพระราชบัญญัติสัญญาซื้อขายล่วงหน้า พ.ศ. 2546 ก.ล.ต. จึงกล่าวโทษบุคคลทั้งสองต่อ ปอศ. ทั้งนี้ ผู้ที่ได้รับความเสียหายจากการลงทุนกับบุคคลดังกล่าว โปรดแจ้งข้อมูลเพิ่มเติมไปยัง ปอศ.ที่หมายเลขโทรศัพท์0-2237-1199 เพื่อให้สอบสวนและดำเนินคดีต่อไป
ทั้งนี้ บริษัทมิลเลนเนียมฯ มิใช่ผู้ประกอบธุรกิจสัญญาซื้อขายล่วงหน้าที่ได้รับอนุญาตและไม่อยู่ภายใต้การกำกับดูแลของ ก.ล.ต. โดย ก.ล.ต. เปิดเผยชื่อบริษัทดังกล่าวไว้ที่ Investor Alert List บนเว็บไซต์ ก.ล.ต. ด้วย ก.ล.ต. ขอย้ำให้ผู้ที่สนใจจะลงทุนในสัญญาซื้อขายล่วงหน้า โปรดเลือกลงทุนเฉพาะกับผู้ประกอบธุรกิจที่ได้รับใบอนุญาตการประกอบธุรกิจอย่างถูกต้อง เพื่อให้ได้รับความคุ้มครองตามกฎหมาย